SL Uradni list Evropske unije C 359/17

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 359/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ “ (YANCHENG LONG XIA)

ES št.: CN-PGI-0005-0625-16.07.2007

ZGO ( X ) ZOP ( )

1. Ime:

„ “ (Yancheng Long Xia)

2. Država članica ali tretja država:

Kitajska

3. Opis kmetijskega proizvoda ali živila:

3.1 Vrsta proizvoda:

Kategorija 1.7: Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

„Yancheng Long Xia“ (znanstveno ime „Procambarus Clarkii“) je sladkovodni rak, uvrščen v vrsto rakov „clarkii“, ki spada v rod rakov „astacura“. Je negojeni lupinar, ki živi v naravi na območjih, na katerih se stekata sladka in slana voda, in sicer na območju reke Doulong v okrožju Dafeng mesta Yancheng na Kitajskem. Rakci „Yancheng Long Xia“ se lahko prodajajo le vakuumsko pakirani in zamrznjeni, pri čemer morajo biti prej skuhani. Živi, sveži sladkovodni raki, ujeti v divjini, se skuhajo, položijo na plastične pladnje, prekrijejo s posebno omako, pripravljeno predvsem iz soli in janeža, nato pa se vakumsko zaprejo v plastične vrečke in pakirajo v škatle. Neto teža vsake škatle je 1 000 g (količina juhe glede na zahteve strank); običajne velikosti so 8 do 15 kosov/kg, 16 do 23 kosov/kg, 23 do 28 kosov/kg. Proizvod se mora hraniti in prevažati pri temperaturi – 18 °C ali manj.

Glavne hranilne lastnosti „Yancheng Long Xia“ so: vsebnost beljakovin ≥ 18 %, vsebnost maščob ≤ 3 %, vsebnost vitamina A ≥ 2 %. Delež užitnih delov je ≥ 23 %. Proizvod „Yancheng Long Xia“ je mogoče zaužiti takoj, ko se naravno odmrzne ali ko se odmrzne v mikrovalovni pečici.

3.3 Surovine (samo za predelane proizvode):

Sladkovodni raki, ki so surovina za proizvod „Yancheng Long Xia“, morajo biti ulovljeni v pasu reke Doulong na območju mesta Yancheng na Kitajskem. To je vodno območje, na katerem se stekata sladka in slana voda ter leži med nacionalnima naravnima rezervatoma: „Mandžurski žerjav“ in „Davidov jelen“.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Sladkovodni raki se morajo loviti in predelovati na opredeljenem geografskem območju. Predelava vključuje razvrščanje, čiščenje, namakanje, kuhanje, ohlajanje, izbiranje, ocenjevanje, dodajanje začimb in zamrzovanje sladkovodnih rakov.

3.6 Posebna pravila za rezanje, ribanje, pakiranje itn.:

Po dostavi svežih surovih sladkovodnih rakov v dogovorjenem času in pri dogovorjeni temperaturi se izvede postopek tehtanja, vakumskega pakiranja in hitrega zamrzovanja. Ko notranja temperatura proizvodov doseže – 15 °C ali manj, se proizvodi zapakirajo v zunanjo kartonasto škatlo, ki ustreza posamezni teži, in nato premestijo v hladilnico s temperaturo pod – 18 °C. Med predelavo in pakiranjem morata biti čas in temperatura pod strokovnim nadzorom, pri čemer je treba poskrbeti tudi za higieno osebja in embalaže, da se omeji razmnoževanje mikrobov in zagotovi varnost proizvodov.

Notranjo embalažo proizvoda „Yancheng Long Xia“ sestavljajo prožni plastični pladnji in mehke plastične vrečke, oboje primerno za živila. Vso embalažo izdelujejo kvalificirane tovarne embalaže. Notranjo embalažo vsake serije, ki se uporablja za proizvod „Yancheng Long Xia“, mora testirati oddelek za nadzor kakovosti v predelovalnem obratu, pri čemer mora biti v skladu z zahtevami za varnost živil in jo je treba potrditi z izdajo poročila o primernosti ali certifikata. V predelovalnem obratu „Yancheng Long Xia“ se ne sme uporabljati vrečk ali pladnjev, ki ne upoštevajo navedenih zahtev in niso potrjeni.

Zunanja embalaža (zunanja kartonasta škatla) proizvoda „Yancheng Long Xia“ je narejena iz papirnatega materiala. Zunanje kartonaste škatle izdelujejo kvalificirane tovarne embalaže. Zunanje kartonaste škatle vsake serije, ki se uporablja za proizvod „Yancheng Long Xia“, mora testirati oddelek za nadzor kakovosti v predelovalnem obratu za predelavo sladkovodnih rakov, pri čemer morajo biti v skladu z zahtevami za varnost živil in jih je treba potrditi z izdajo poročila o primernosti ali certifikata. V predelovalnem obratu „Yancheng Long Xia“ se ne sme uporabljati zunanje kartonaste škatle, ki ni potrjena s takim poročilom ali certifikatom.

3.7 Posebna pravila za označevanje:

Na etiketi mora biti navedeno ime proizvoda („Yancheng Long Xia“), simbol geografske označbe in ime tovarne.

4. Kratka opredelitev geografskega območja:

Geografsko območje zajema območje ulova in območje predelave. „Yancheng Long Xia“ je ulovljen na območju stekanja sladke in slane vode v reki Doulong. Območje reke Yancheng Doulong je predel, na katerem reka Doulong teče skozi mesto Yancheng in njegova različna okrožja. Celotno območje obsega 11 200 kvadratnih kilometrov. Mesto Dafeng, ki je prvo ekološko uravnovešeno mesto na Kitajskem, leži v tem vodnem območju ob Rumenem morju med nacionalnima naravnima rezervatoma „Mandžurski žerjav“ in „Davidov jelen“. To je obalno morsko območje, kjer se srečajo celinske in morske vode.

5. Povezanost z geografskim območjem:

5.1 Posebnosti geografskega območja:

Območje reke Doulong se nahaja na območju mesta Yancheng v provinci Jiangsu, ki leži v obalnem pasu Pacifiškega oceana v dolžini več kot 110 kilometrov. Na tem območju se v morje izlivata reki Huai He na severu in Jangce na jugu ter se dan za dnem in leto za letom mešata z vodami Rumenega morja. V več tisočletjih je tukaj nastalo obsežno obalno mokrišče. To območje je znano po svoji rodovitni prsti ter veliko različnih vodnih živalskih in rastlinskih vrstah. Tukaj živijo številne redke živali in ptiči, kot sta davidov jelen in mandžurski žerjav.

Zaradi široke ravne obale ter številnih prepletajočih se rek in mokrišč na tem območju so tukaj razmere, v katerih se lahko razmnožujejo in lahko rastejo sladkovodni raki. Na naravno okolje vplivajo tudi milo vreme, čista voda z vsebnostjo > 4 mg raztopljenega kisika in velike količine organskih snovi; zaradi kombinacije teh dejavnikov je območje reke Doulong raj za sladkovodne rake.

5.2 Posebnosti proizvoda:

„Yancheng Long Xia“ je dvoživna vodna žival, ki se prehranjuje z različnimi vrstami hrane ter se zaradi nekaterih lastnosti razlikuje od drugih vrst rakov. Meso repa vsebuje veliko beljakovin in malo maščob, maščoba rakov (rumena maščoba) pa ima podoben okus kot okusna maščoba rakovic. Ker je dvoživna žival, ima odlične hranilne lastnosti (vsebnost beljakovin ≥ 18 %, vsebnost maščob ≤ 3 %, vitamin A ≥ 2 %), saj združuje prednosti, ki jih imajo kopenske živali in ribe. Užitni deli „Yancheng Long Xia“ so meso repa, klešč in rumena maščoba v glavi.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Območje reke Doulong leži blizu obalnih mokrišč na točki, kjer se srečajo celinske in morske vode. Obdobje brez zmrzali na tem območju traja tudi 240 dni. Voda je čista in sveža, vsebnost raztopljenega kisika je > 4 mg, vrednost pH je med 7,8 in 9, gladina vode pa se med letom ne spreminja. Na tem območju živijo številne različne vodne živali in rastline, ki zagotavljajo izdatne organske snovi za rast sladkovodnih rakov.

Zaradi navedenih dejavnikov se raki „Yancheng Long Xia“ razlikuje od rakov iz drugih regij: „Yancheng Long Xia“ je skladne oblike in ima tanko lupino, delež užitnih delov pa je ≥ 23 %. V primerjavi z drugimi raki je meso tega raka bolj elastično in polno. Raki iz drugih regij imajo velike glave in debelo lupino, delež njihovih užitnih delov je ≥ 18 %, poleg tega pa je njihovo meso bolj mlahavo in premalo prožno. Voda na območju, na katerem se združita sladka in morska voda, zagotavlja zadostno stopnjo slanosti in alkalnosti. Zaradi lastnosti sladkovodnih rakov, ki so podobne lastnostim dvoživk, in posebnega naravnega okolja je količina hranilnih snovi v teh rakih večja in je njihov okus boljši, tako da sta podobna hranilni vrednosti in okusu sladkovodnih rakcev/rakovic in proizvodov iz morskih živali in rastlin, pri drugih vrstah sladkovodnih rakov pa sta tak okus in hranilna vrednost redka.

Sklic na objavo specifikacije:

(člen 5(7) Uredbe (ES) št. 510/2006)

(1) UL L 93, 31.3.2006, str. 12.